钦定古今图书集成/明伦汇编/官常典/第651卷 > 《吴县令厅壁记》梁·肃
## 钦定古今图书集成/明伦汇编/官常典/第651卷 > 《吴县令厅壁记》梁·肃

在《春秋》列国，各有属邑，其主者鲁谓之宰，楚谓之尹，
晋谓之“大夫。”秦时天下始置令长，宅一同之内，操赏
罚之柄，有民人焉，有社稷焉。风俗成败本乎身，黎元
安否系乎政，其体大矣。自京口南被于浙，河望县十
数，而吴为大。国家当上元之际，中夏多艰，衣冠南避，
寓于兹土，参编户之一。由是人俗舛杂，号为难治。加
以州将有握兵按部之重，邑居当水陆交驰之会，承
上抚下之勤，征赋邮传之繁，百倍他县，伙乎其中，不
可胜纪。大历十一年，天官精选可以长民者，于是范
阳卢公，由太原府祁县令为之。公外宽内明，敬事而
信，政本于仁，饰身以文。下车三年，阖境之人，安土乐
义，而不知安乐之所从来，盖和平也。士君子立身，论
道之通塞，不论位之升降。吴县下畿服一等，公俯而
为之，抑选部为官择人，而公履道从政，所由然也。予
知公者，敢录其实，书于《东序》，以播其令闻。时十四年
二月甲子记。